Babylon 5

μικρογραφία|286x286εσ|Το σήμα της τηλεοπτικής σειράς (1994)

To ***Babylon 5*** είναι μία αμερικανική δραματική σειρά επιστημονικής φαντασίας που δημιουργήθηκε από τον συγγραφέα και παραγωγό Τζ. Μάικλ Στραζύνσκι και την εταιρεία του Babylonian Productions, σε συνεργασία με την Synthetic Worlds Ltd., ιδίας ιδιοκτησίας και το τηλεοπτικό δίκτυο της Warner Bros. Μετά από την επιτυχημένη προβολή ενός επεισοδίου - πιλότου, η Warner Bros. προγραμμάτισε τη σειρά σαν μέρος του προγράμματος του δεύτερου έτους λειτουργίας του δικτύου Prime Time Entertainment Network (PTEN), ιδιοκτησίας της. Το επεισόδιο-πιλότος μεταδόθηκε στις 22 Φεβρουαρίου 1993 στις ΗΠΑ. Η πρώτη περίοδος έκανε πρεμιέρα στις ΗΠΑ στις 26 Ιανουαρίου 1994 και τελικά η σειρά ολοκλήρωσε και τις πέντε προγραμματισμένες περιόδους. Έχοντας περιγράψει τη σειρά σαν "μία εξαρχής σύλληψη μίας πενταετούς ιστορίας, μίας τηλεοπτικής νουβέλας", ο Στραζύνσκι έγραψε 92 από τα 110 επεισόδια και ήταν παράλληλα παραγωγός της, μαζί με τον Ντάγκλας Νέττερ.

## Πλαίσιο
Διαδραματιζόμενη μεταξύ του 2257 και του 2262, η σειρά παρουσιάζει ένα μέλλον όπου η Γη έχει κυρίαρχα κράτη και μία ενοποιημένη κυβέρνηση. Οι αποικίες της εντός και εκτός του ηλιακού συστήματος αποτελούν τη Γήινη Συμμαχία, η οποία έχει έρθει σε επαφή και με άλλες εξωγήινες φυλές ικανές για διαπλανητικές μετακινήσεις. Οι βασικοί χαρακτήρες είναι άνθρωποι και εξωγήινοι διπλωμάτες οι οποίοι είναι τοποθετημένοι στον Διαστημικό Σταθμό *Βαβυλών 5*, ένα κέντρο διπλωματίας και εμπορίου. Έχοντας χαρακτηριστεί "ένα από τα πολυπλοκότερα τηλεοπτικά προγράμματα", η πλοκή του περιστρέφεται γύρω από τις προφητείες, τον θρησκευτικό φανατισμό, τις φυλετικές εντάσεις, τις κοινωνικές πιέσεις και τις πολιτικές αντιπαραθέσεις που υφίστανται σε κάθε πολιτισμό, στοιχεία τα οποία δημιουργούν ένα συμπαγές πλαίσιο για τα κίνητρα και τις συνέπειες των πράξεων των πρωταγωνιστών. Δίνοντας έντονη έμφαση στην εξέλιξη των χαρακτήρων μέσα σε έναν κυκεώνα συγκρουόμενων ιδεολογιών σε πολλαπλά επίπεδα, ο Στραζύνσκι ήθελε μία "περισσότερο ενήλικη προσέγγιση της επιστημονικής φαντασίας και η σειρά να επιχειρήσει να έχει στην τηλεοπτική επιστημονική φαντασία την ίδια επίδραση που είχε το *[[Αστυνομικό Τμήμα της Οδού Χιλ]]* στις αστυνομικές σειρές".

## Επίδραση
Με την αναγνώριση ότι ήταν η σειρά που "ξεκίνησε τη νέα εποχή των ψηφιακών οπτικών εφέ στην τηλεόραση", κέρδισε πολλές διακρίσεις κατά την αρχική της προβολή, συμπεριλαμβανομένων δύο συνεχόμενων Βραβείων Χιούγκο Καλύτερης Δραματικής Σειράς, και συνεχίζει να παραμένει στις πρώτες θέσεις δημοσκοπήσεων και προτιμήσεων σχετικών με τις καλύτερες σειρές επιστημονικής φαντασίας. Αν και δεν έχει επαναπροβληθεί στην αμερικανική τηλεόραση από το 2003, συνεχίζει να προβάλλεται σε διεθνή δίκτυα όπως το Fox στη Μεγάλη Βρετανία,  το κανάλι TV4-ScifFi στη Σουηδία και το κανάλι FBC TV στα νησιά Φίτζι. Με συγγραφέα αρχικά τον Στραζύνσκι, η DC άρχισε το 1994 να δημοσιεύει κόμικς του *Βαβυλών 5*, με ιστορίες που συνδέονταν στενά με όσα διαδραματίστηκαν στη σειρά και με γεγονότα στα βιβλία στα οποία έκανε αναφορά η σειρά. Το franchise επεκτάθηκε σε μικρές ιστορίες, παιχνίδια ρόλων και νουβέλες, με τελευταία που δημοσιεύθηκε την τριλογία των Τεχνομάγων το 2001, αμέσως μετά την ακύρωση της τηλεοπτικής συνέχειας Crusade.  Εκτός από τα κινηματογραφικά δικαιώματα, τα οποία διατηρεί ο Στραζύνσκι, όλα τα υπόλοιπα δικαιώματα παραγωγής βρίσκονται στην παρούσα φάση υπό την κατοχή της Warner Bros. 

## Περίληψη υπόθεσης

### Υπόβαθρο

Στην αρχή της σειράς εμφανίζονται πέντε κύριοι πολιτισμοί: Οι κύριες φυλές είναι οι Άνθρωποι, οι Μινμπάρι, οι Ναρν, οι Κενταυριανοί και οι Βόρλον. Οι Σκιές και οι διάφοροι σύμμαχοι τους είναι κακόβουλα είδη που εμφανίζονται κατά την εξέλιξη της σειράς. Εμφανίζονται επίσης και αρκετές άλλες φυλές λιγότερο ισχυρές, οι οποίες ανήκουν στην Ομάδα Αδέσμευτων Κόσμων, όπως οι Ντράζι, οι Μπρακίρι, οι Βρη, οι Μάρκαμπ και οι Πακ'μα'ρα. Οι προηγούμενοι τρεις σταθμοί με το ίδιο όνομα (ο αρχικός σταθμός *Βαβυλών*, ο *Βαβυλών 2* και ο *Βαβυλών 3*) είτε υπέστησαν δολιοφθορά είτε καταστράφηκαν από ατύχημα πριν την ολοκλήρωση της κατασκευής τους. Ο τέταρτος σταθμός, ο *Βαβυλών 4*, εξαφανίστηκε χωρίς κανένα ίχνος 24 ώρες μετά την έναρξη της λειτουργίας του.

### Σύνοψη
Η τηλεοπτική σειρά πήρε το όνομα της από τον διαστημικό σταθμό Βαβυλών 5, ο οποίος βρίσκεται στο αστρικό σύστημα ε Ηριδανού, στο πέμπτο Σημείο Λαγκράνζ μεταξύ του φανταστικού πλανήτη Έψιλον 3 και του δορυφόρου του. Ο Βαβυλών 5 είναι ένας σταθμός τύπου Κύλινδρου Ο'Νηλ μήκους 8 χιλιομέτρων και διαμέτρου που κυμαίνεται από 800 έως 1600 μέτρα. Οι περιοχές διαβίωσης του φιλοξενούν τις διάφορες εξωγήινες φυλές, παρέχοντας διαφορετικά είδη ατμόσφαιρας και βαρύτητας. Οι γήινοι που επισκέπτονται τους τομείς των εξωγήινων απεικονίζονται να κάνουν χρήση συστημάτων αναπνοής και άλλων μέτρων προκειμένου να ανεχθούν τις περιβαλλοντικές συνθήκες που επικρατούν εκεί.

Η κάθε μία από τις πέντε περιόδους της σειράς αντιστοιχεί σε ένα φανταστικό έτος από το 2258 μέχρι το 2262. Το όνομα κάθε περιόδου προέρχεται από το όνομα ενός επεισοδίου το οποίο είναι το πιο σημαντικό για την πλοκή της περιόδου. Στην έναρξη της σειράς, ο σταθμός Βαβυλών 5 υποδέχεται πρεσβευτές από διάφορες φυλές του γαλαξία. Η Γη έχει επιβιώσει την τελευταία στιγμή από έναν ατυχή πόλεμο με τους κατά πολύ ισχυρότερους Μινμπάρι, οι οποίοι, παρά την τεχνολογική τους ανωτερότητα, παραδόθηκαν μυστηριωδώς ενώ ήταν έτοιμοι να εξαλείψουν το ανθρώπινο είδος κατά τη Μάχη της Γραμμής.

### Πρώτος κύκλος - Έτος 2258
Το έτος 2258, επικεφαλής του σταθμού είναι ο Αντιπλοίαρχος Τζέφρυ Σινκλαίρ. Το μεγαλύτερο μέρος της πλοκής περιστρέφεται γύρω από την προοδευτική αποκάλυψη ότι η αιχμαλωσία του από τους Μινμπάρι κατά τη Μάχη της Γραμμής, ήταν το κομβικό γεγονός το οποίο σταμάτησε τον πόλεμο. Με τη σύλληψη του Σινκλαίρ, οι Μινμπάρι πίστεψαν ότι ήταν η μετενσάρκωση του Βάλεν, ενός μεγάλου ηγέτη τους και ήρωα του τελευταίου πολέμου μεταξύ των Μινμπάρι και των Σκιών. Γνωρίζοντας ήδη ότι κάποιοι από το είδος τους πέθαιναν και ξαναγεννιόντουσαν σαν άνθρωποι και υποτασσόμενοι στην αρχή τους ότι ένας Μινμπάρι δεν φονεύει έναν άλλον Μινμπάρι, για τον φόβο του οριστικού θανάτου της ψυχής, σταμάτησαν τον πόλεμο τη στιγμή που η τελευταία αμυντική γραμμή της Γης βρισκόταν στο χείλος της καταρρευσης.

Στο μεταξύ, η ένταση μεταξύ της Δημοκρατίας των Κενταυριανών, μίας αυτοκρατορίας σε παρακμή και του Καθεστώτος των Ναρν, μίας πρώην κτήσης των Κενταυριανών που επαναστήσαν και κέρδισαν την ελευθερία τους, αυξάνει συνεχώς. Ο πρέσβης Τζ' Καρ των Ναρν επιθυμεί να ανταποδώσει στους Κενταυριανούς όσα υπέφεραν υπό την κατοχή τους και ο πρέσβης των Κενταυριανών Λάντο Μολάρι επιθυμεί την αναβίωση της μεγάλης αυτοκρατορίας που ήταν κάποτε. Σαν μέρος αυτής της αντιπαράθεσης, ο Μολάρι συμφωνεί με έναν μυστηριώδη σύμμαχο να επιτεθεί στους Ναρν, αυξάνοντας ακόμα περισσότερο την ένταση.

Σταδιακά αποκαλύπτεται ότι η Πρέσβειρα Ντελέν είναι μέλος του μυστηριώδους και πανίσχυρου Γκρίζου Συμβουλίου, της ηγεσίας των Μινμπάρι. Προς το τέλος του 2258, αρχίζει να μεταλάσσεται σε ένα υβρίδιο ανθρώπου και Μινμπάρι, προκειμένου να δημιουργήσει μία γέφυρα ανάμεσα στους Ανθρώπους και τους Μινμπάρι. Το έτος κλείνει με τον θάνατο του Προέδρου της Γήινης Συμμαχίας Λουίς Σαντιάγκο. Αν και ο θάνατος του θεωρήθηκε ατύχημα, μερικοί στρατιωτικοί, όπως και το επιτελείο του *Βαβυλών 5*, πιστεύουν ότι ήταν δολοφονία.

### Δεύτερος Κύκλος – Έτος 2259
Στην αρχή του 2259, ο Πλοίαρχος Τζων Σέρινταν αντικαθιστά τον Σινκλαίρ μετά την τοποθέτηση του τελευταίου ως πρέσβη στον Μίνμπαρ. Μαζί με το επιτελείο του μαθαίνουν σταδιακά ότι η δολοφονία του Προέδρου Σαντιάγκο οργανώθηκε από τον Αντιπρόεδρο του, Μόργκαν Κλαρκ, ο οποίος έχει καταλάβει τη θέση του Προέδρου. Μια σύγκρουση αρχίζει να αναπτύσσεται μεταξύ της διοίκησης του *Βαβυλών 5* και του Σώματος Ψι, ενός όλο και περισσότερο αυταρχικού οργανισμού, ο οποίος επιβλέπει και ελέγχει τη ζωή των τηλεπαθητικών ανθρώπων.

Οι Σκιές, μία αρχαία και πανίσχυρη φυλή που έχει τελευταία επανεμφανιστεί από τη νάρκη στην οποία βρισκόταν, αποκαλύπτονται ως οι υπεύθυνοι μίας σειράς μυστηριωδών γεγονότων, συμπεριλαμβανομένης και της επίθεσης σε ένα φυλάκιο των Ναρν κατά το τέλος του 2258. Ο πρέσβης των Κενταυριανών Λάντο Μολάρι ζητά χωρίς να το γνωρίζει τη βοήθεια τους στη συνεχιζόμενη αντιπαράθεση με τους Ναρν, μέσω της συνεργασίας του με τον κ. Μόρντεν, τον μυστηριώδη άνθρωπο αντιπρόσωπο τους. Ο ηλικιωμένος και ασθενής Αυτοκράτορας των Κενταυριανών, από πάντα υποστηρικτής της συμφιλίωσης με τους Ναρν, έχει δυστυχώς ελάχιστη ισχύ για να εμποδίσει την κήρυξη πολέμου έναντι του Καθεστώτος των Ναρν. Όταν ο Αυτοκράτορας πεθαίνει αιφνίδια κατά τη διάρκεια μίας ειρηνευτικής του επίσκεψης στον Βαβυλών 5, μερικοί συνωμότες, στους οποίους περιλαμβάνονται ο Λόρδος Ρήφα και ο Πρέσβης Μολάρι, αποκτούν τον έλεγχο της κυβέρνησης των Κενταυριανών, δολοφονώντας τους αντιπάλους τους και τοποθετώντας στον θρόνο τον ασταθή ψυχολογικά ανεψιό του Αυτοκράτορα. Η πρώτη τους κίνηση είναι να έλθουν σε ανοικτή σύγκρουση με τους Ναρν. Μετά την έκρηξη του πολέμου, οι Κενταυριανοί, με τη βοήθεια των Σκιών που επιχειρούν μέσω του Λόντο, καταφέρνουν τελικά να κατακτήσουν τον Πλανήτη Ναρν, μετά από μία βάρβαρη επίθεση με τη χρήση ηλεκτρομαγνητικών πυροβόλων, απαγορευμένων όπλων μαζικής καταστροφής. Προς το τέλος του έτους, η κυβέρνηση Κλαρκ αρχίζει να επιδεικνύει προοδευτικά ολοκληρωτικά στοιχεία, προάγοντας την απομόνωση και περιορίζοντας την ελευθερία του λόγου. Οι Βόρλον αποκαλύπτεται ότι είναι η βάση όλων των θρύλων σχετικά με τους αγγέλους σε διάφορους κόσμους, συμπεριλαμβανομένης και της Γης και ότι είναι οι αρχαίοι εχθροί των Σκιών. Εξασφαλίζουν τη βοήθεια του Σέρινταν και του επιτελείου του Βαβυλών 5 στη μάχη εναντίων των Σκιών.

### Τρίτος κύκλος - Έτος 2260
Το Σώμα Ψι και ο Πρόεδρος Κλαρκ, του οποίου η κυβέρνηση έχει ανακαλύψει σκάφη των Σκιών θαμμένα μέσα στο ηλιακό σύστημα της Γης, αρχίζουν να χρησιμοποιούν την αναπτυγμένη τους τεχνολογία. Η κυβέρνηση Κλαρκ συνεχίζει να μετατρέπεται σε ξενοφοβική και ολοκληρωτική και βαθμιαία υιοθετεί ένα Οργουελιανό στυλ, στο οποίο περιλαμβάνεται και μία οργάνωση με το όνομα Νυχτερινή Φρουρά, η οποία στρέφεται έναντι των πολιτών οι οποίοι έχουν διαφορετική άποψη από το καθεστώς του Κλαρκ.

Η "Συνωμοσία του Φωτός" του Σέρινταν και της Ντελέν προσπαθεί να ανακαλύψει τρόπους για να νικήσει τις Σκιές. Κατά τη διάρκεια μίας αποστολής κοντά στον Γανυμήδη, έναν από τους δορυφόρους του Δία, το σκάφος τους γίνεται αντιληπτό από το γήινο καταδρομικό *Αγαμέμνων* αλλά δεν αναγνωρίζεται. Αν και διαφεύγουν χωρίς να συμβεί ανταλλαγή πυρών, ο Κλαρκ εκμεταλλεύεται το περιστατικό για να κηρύξει στρατιωτικό νόμο. Αυτό πυροδοτεί ένα κίνημα ανεξαρτησίας στον Άρη, ο οποίος πάντα είχε τεταμένες σχέσεις με τη Γη. Ο *Βαβυλών 5* προσπαθεί να αποφύγει τη σύγκρουση με τη Γη, αλλά, σαν απάντηση στους βομβαρδισμούς αμάχων στον Άρη, την ανησυχία που προκαλεί η Νυχτερινή Φρουρά και τις παράνομες διαταγές καταπίεσης του πληθυσμού του, επιλέγει να κηρύξει την ανεξαρτησία του από τη Γη, μαζί με άλλες αποικίες της Γης, όπως εκείνες του Ορίωνα 7 και του Εγγύτατου 3. Η Γη, απαντώντας σε αυτό, επιχειρεί να ανακαταλάβει δια της βίας τον *Βαβυλών 5*, αλλά, με τη βοήθεια των Μινμπάρι, οι οποίοι συμμαχούν με τον σταθμό έναντι της απειλής των Σκιών, η επίθεση αποκρούεται με μεγάλο κόστος.

Ανησυχώντας όλο και περισσότερο για την αυξανόμενη επιρροή των Σκιών πάνω στο λαό του, ο Κενταυριανός Πρέσβης Λόντο Μολάρι προσπαθεί να διακόψει τις σχέσεις του μαζί του. Ο κ. Μόρντεν, ο άνθρωπος αντιπρόσωπος των Σκιών, τον υποχρεώνει να επανασυνδεθεί με τις Σκιές, οργανώνοντας τη δολοφονία της ερωμένης του και ενοχοποιώντας για αυτό έναν αντίπαλο ευγενή οίκο των Κενταυριανών. Ο πόλεμος μεταξύ των Σκιών και της Συμμαχίας της οποίας ηγείται ο *Βαβυλών 5* και οι Μινμπάρι ξεσπά πια ανοιχτά. Γίνεται αντιληπτό ότι οι τηλεπαθητικοί της Γης και άλλων φυλών είναι αποτέλεσμα γενετικής τροποποίησης που διενέργησαν οι Βόρλον, καθώς αργότερα ανακαλύπτεται ότι τα σκάφη των Σκιών είναι ευάλωτα σε τηλεπαθητικές επιθέσεις. Δυσαρεστημένος από την απουσία άμεσης δράσης των Βόρλον εναντίον των Σκιών, ο Σέρινταν αντιπαρατίθεται με τον πρέσβη τους, Κος Νάρανεκ και τελικά τον πείθει να επιτεθούν στον κοινό τους εχθρό. Οι πράξεις του Κος οδηγούν στη δολοφονία του από τις Σκιές.

Ο πρώην διοικητής του σταθμού, Τζέφρυ Σινκλαίρ, επιστρέφει στον *Βαβυλών 5* για να ζητήσει τη βοήθεια του Σέρινταν, της Ντελέν, της Ιβάνοβα και του Μάρκους, ώστε να κλέψει τον Βαβυλών 4 και να τον στείλει 1000 χρόνια πίσω στο χρόνο, για να χρησιμοποιηθεί σαν βάση επιχειρήσεων έναντι των Σκιών, στον προηγούμενο πόλεμο Μινμπάρι - Σκιών. Έχοντας υποστεί μία παρόμοια μεταμόρφωση με εκείνη της Ντελέν στο τέλος του πρώτου κύκλου, ο Σινκλαίρ αποκαλύπτεται ότι είναι ο Βάλεν, ο θρυλικός ηγέτης των Μινμπάρι και όχι απλά μία μετενσάρκωση του. Στο μεταξύ, λόγω τους ασταθούς ταξιδιού στο χρόνο, ο Σέρινταν βιώνει ένα όραμα στο οποίο βλέπει την καταστροφή του Πρωτεύοντος Πλανήτη του Κενταύρου από συμμάχους των Σκιών μετά από τον Πόλεμο των Σκιών και αποφασίζει να κάνει τα πάντα για να αποτρέψει αυτό το μέλλον.

Ο Σέρινταν και η Ντελέν αρχίζουν να συνδέονται συναισθηματικά, αλλά οι ζωές τους και ο πόλεμος διακόπτονται ξαφνικά από την επανεμφάνιση της συζύγου του Σέρινταν, η οποία θεωρούταν νεκρή μετά τη συμμετοχή της σε μία αρχαιολογική αποστολή στον πλανήτη ΖαΧαΝτουμ πριν από πολλά χρόνια. Παρουσιάζει τις Σκιές στον Σέρινταν σαν αγαθές, ελπίζοντας να τον πάρει μαζί της και να τον στρατεύσει στον σκοπό τους. Ο Σέρινταν σύντομα συνειδητοποιεί ότι το μυαλό της έχει γεμίσει και αλλοιωθεί από τις Σκιές, ωστόσο δέχεται να επισκεφθεί μαζί της τον ΖαΧαΝτουμ, καθώς πιστεύει ότι έτσι  μπορεί να σώσει συντομότερα τον γαλαξία και να αποτρέψει την πτώση του Πρωτεύοντος του Κενταύρου. Εφοδιάζεται με δύο πυρηνικές κεφαλές, τις οποίες χρησιμοποιεί για να καταστρέψει τη μεγαλύτερη πόλη των Σκιών και τελικά πηδά μέσα σε ένα απύθμενο βάραθρο για να αποφύγει την έκρηξη.

Σκάφη των Σκιών εμφανίζονται στον σταθμό, αλλά εξαφανίζονται μετά από την καταστροφή της πόλης από τον Σέρινταν. Ωστόσο, με την αποχώρηση τους γίνεται αντιληπτό οτι ο Γκαριμπάλντι, ο οποίος βρισκόταν σε ένα μαχητικό για την άμυνα του σταθμού, δεν έχει επιστρέψει.

### Τέταρτος Κύκλος - Έτος 2261
Το 2261 οι Βόρλον εμπλέκονται στον Πόλεμο των Σκιών, αλλά η τακτική τους να καταστρέφουν ολόκληρους πλανήτες που θεωρούν ότι έχουν "προσβληθεί" από τις Σκιές, αρχίζει να ανησυχεί τη Συμμαχία. Ενοχλημένη από την εξέλιξη αυτή, η διοίκηση του *Βαβυλών 5* επιστρατεύει τη βοήθεια άλλων αρχαίων και πανίσχυρων φυλών (των Πρώτων), ώστε να αντιμετωπίσει τόσο τις Σκιές όσο και τους Βόρλον. Ο Πλοίαρχος Σέρινταν επιστρέφει από τον ΖαΧαΝτουμ και ενώνει ξανά τον γαλαξία απέναντι στις Σκιές, αλλά αυτό έχει το τίμημα του: εκτός από την περίπτωση ασθένειας ή τραυματισμού, θα έχει ακόμα μόνο 20 χρόνια ζωής. Συνοδεύεται από έναν μυστηριώδη εξωγήινο που ονομάζεται Λόριεν και που ισχυρίζεται ότι είναι το πρώτο σκεπτόμενο ον στον γαλαξία και ο οποίος εμφύσησε τη ζωή στον Σέρινταν μετά την πτώση του στον ΖαΧαΝτουμ. Με την επιστροφή του ο Σέρινταν επισημοποιεί τη σχέση του με την Ντελέν και αρχίζουν τις προετοιμασίες για τον γάμο τους, αν και τα περισσότερα από τα σχέδια τους θα πρέπει να περιμένουν λόγω του συνεχιζόμενου πολέμου.

Μερικές ώρες πριν από την επιστροφή του Σέρινταν, ο Γκαριμπάλντι διασώζεται και επιστρέφει στον σταθμό, αλλά κάτω από περίεργες συνθήκες. Μέσα στους επόμενους μήνες, αρχίζει να εμφανίζει όλο και εντονότερη παρανοϊκή συμπεριφορά και εχθρότητα απέναντι στους εξωγήινους και τον Σέρινταν, προκαλώντας την ανησυχία των φίλων και συνεργατών του.

Ο Κενταυριανός Αυτοκράτορας Καρτάγια αναπτύσσει μία σχέση με τις Σκιές. Με την απρόθυμη βοήθεια του Τζ' Καρ, ο Λάντο Μολάρι οργανώνει τη δολοφονία του Καρτάγια και αποποιείται τη συμφωνία του με τις Σκιές. Σε αντάλλαγμα της βοήθειας του Τζ' Καρ, ο Λάντο απελευθερώνει τον Ναρν από την Κενταυριανή κατοχή. Στη συνέχεια, ο Λάντο σκοτώνει τον κ. Μόρντεν και καταστρέφει τα σκάφη των Σκιών που είχαν σαν βάση του τον Πρωτεύοντα του Κενταύρου, επιτυγχάνοντας τελικά να αποφύγει την καταστροφή του πλανήτη από τους Βόρλον. Με τη βοήθεια των άλλων αρχαίων φυλών και πολλών νεώτερων, ο Σέρινταν παρασύρει σε άμεση αντιπαράθεση τους Βόρλον και τις Σκιές, κατά τη διάρκεια της οποίας αποκαλύπτεται ότι αυτοί, ενώ είχαν παραμείνει σαν επιμελητές των νεώτερων φυλών, στη συνέχεια, λόγω φιλοσοφικών διαφορών, άρχισαν να τις χρησιμοποιούν ως πιόνια σε ατέρμονους πολέμους δι' αντιπροσώπων μεταξύ τους. Οι νεώτερες φυλές απορρίπτουν τη συνεχιζόμενη παρέμβαση τους και οι Σκιές και οι Βόρλον, μαζί με τους εναπομείναντες Πρώτους, συμφωνούν να αποχωρήσουν από τον Γαλαξία προκειμένου να επιτρέψουν στις νεώτερες φυλές να βρουν τον δρόμο τους.

## Παραπομπές


## Εξωτερικοί σύνδεσμοι
* 

Κατηγορία:Αμερικανικές τηλεοπτικές σειρές